REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/151-24

5. novembar 2024. godine

B e o g r a d

ZAPISNIK

15. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 5. NOVEMBRA 2024. GODINE

Sednica je počela u 11,15 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać Svetlana Milijić, Nikola Radosavljević, Živan Bajić, Nenad Krstić, Branko Pavlović, Dušan Nikezić, Nenad Mitrović, Zagorka Aleksić i Akoš Ujhelji.

Sednici su prisustvovali zamenici članova Odbora: Đorđe Stanković (zamenik Miroslava Aleksića) i Ilo Mihajlovski (zamenik Dragana M. Markovića).

Sednici nisu prisustvovali članovi Odbora: Tijana Davidovac, Dušan Bajatović, Peđa Mitrović, Vladimir Jelić, kao ni njihovi zamenici.

Na poziv predsednika Odbora, sednici su prisustvovali predstavnici Komisije za hartije od vrednosti: Marko Janković, predsednik i Biljana Agovska, rukovodilac Službe za finansijsko poslovanje; Agencije za energetiku: Dejan Popović, predsednik Saveta, Negica Rajakov, Goran Petković i Aca Marković, članovi Saveta; predstavnik Regulatornog tela za elektronske medije Rastko Stefanović, viši ekonomski savetnik; predstavnici Državne revizorske institucije: Duško Pejović, predsednik, Iva Vasilić Miljić, načelnik Službe za međunarodnu saradnju i odnose sa javnošću i Dušica Bukošćak iz Službe za finansijsko materijalne poslove; predstavnik Fiskalnog saveta Blagoje Paunović, predsednik; predstavnici Komisije za kontrolu državne pomoći: Dragica Jorgović, član Saveta, Luka Milošević, sekretar Komisije i Elena Knežević, viši savetnik za finansijske poslove.

Na predlog predsednika, Odbor je većinom glasova (10 glasova za, troje uzdržanih) odlučio da se dnevni red dopuni sa tačkom dnevnog reda koja će se razmatrati kao deseta tačka dnevnog reda a koja glasi: „10**.** Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći“.

Na predlog predsednika, Odbor je, većinom glasova (10 glasova za, troje uzdržanih), utvrdio sledeći dnevni red u celini:

D n e v n i r e d:

1. Razmatranje Godišnjeg izveštaja Komisije za hartije od vrednosti za 2023. godinu, koji je podnela Komisija za hartije od vrednosti (broj 02-1576/24 od 28. juna 2024. godine);

2. Utvrđivanje Predloga odluke o davanju saglasnosti na Finansijski plan Komisije za hartije od vrednosti za 2025. godinu, koji je podnela Komisija za hartije od vrednosti (broj 400-2053/24 od 3. septembra 2024. godine);

3. Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2025. godinu, koji je podnela Agencija za energetiku Republike Srbije (broj 400-2423/24 od 18. oktobra 2024. godine);

4. Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2025. godinu, koji je podnelo Regulatorno telo za elektronske medije (broj 400-2500/24 od 28. oktobra 2024. godine);

5. Davanje saglasnosti na Predlog finansijskog plana Državne revizorske institucije za 2025. godinu i projekcijama za 2026. i 2027. godinu (broj 402-750/24-2 od 11. septembra 2024. godine);

6. Davanje saglasnosti na Predlog izmena finansijskog plana Fiskalnog saveta za 2024. godinu, koji je podneo Fiskalni savet (broj 400-2199/24 od 20. septembra 2024. godine);

7. Davanje saglasnosti na Predlog finansijskog plana Fiskalnog saveta za 2025. godinu, koji je podneo Fiskalni savet (broj 400-2509/24 od 28. oktobra 2024. godine);

8. Davanje saglasnosti na Predlog druge izmene finansijskog plana Komisije za kontrolu državne pomoći za 2024. godinu, koji je podnela Komisija za kontrolu državne pomoći (broj 400-1710/23-8 od 22. oktobra 2024. godine);

9. Davanje saglasnosti na Predlog finansijskog plana Komisije za kontrolu državne pomoći za 2025. godinu, koji je podnela Komisija za kontrolu državne pomoći (broj 400-2162/24 od 17. septembra 2024. godine);

10**.** Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći.

Odbor je, većinom glasova (10 za, jedan protiv, dvoje uzdržanih), odlučio da obavi zajednički jedinstveni pretres o tačkama dnevnog reda od 1. do 9. s tim što će se o svakoj tački dnevnog reda Odbor izjašnjavati pojedinačno.

\*\*\*

**ZAJEDNIČKI JEDINSTVENI PRETRES O TAČKAMA 1. DO 9.**

**1. Razmatranje Godišnjeg izveštaja Komisije za hartije od vrednosti za 2023. godinu**

**2. Utvrđivanje Predloga odluke o davanju saglasnosti na Finansijski plan Komisije za hartije od vrednosti za 2025. godinu**

Predsednik Odbora podsetio je članove Odbora da je članom 350. stav 1. Zakona o tržištu kapitala utvrđeno da Komisija za hartije od vrednosti podnosi godišnji izveštaj Narodnoj skupštini u roku od šest meseci od završetka poslovne godine. Saglasno navedenoj odredbi Zakona, Komisija za hartije od vrednosti podnela je Narodnoj skupštini Godišnji izveštaj za 2023. godinu. Takođe, članom 350. stav 6. Zakona o tržištu kapitala utvrđeno je da Finansijski plan za narednu godinu Komisija donosi do 30. novembra tekuće godine i dostavlja ga Narodnoj skupštini na saglasnost. Saglasno navedenim odredbama Zakona o tržištu kapitala, Komisija za hartije od vrednosti dostavila je Narodnoj skupštini Finansijski plan za 2025. godinu.

Marko Janković, predsednik Komisije, predstavio je Godišnji izveštaj Komisije za hartije od vrednosti za 2023. godinu. Istakao je da je u 2023. godini Komisija ostvarila ukupan prihod u iznosu od 150,3 mil. dinara, što je za 48,3% više od prihoda ostvarenih u 2022. godini a da su ostvareni prihodi za 9,1 % veći od planiranih prihoda prema usvojenom Finansijskom planu Komisije za 2023. godinu. Ukupni realizovani rashodi u 2023. godini iznose 120,8 mil. dinara i za 22,1% su veći u odnosu na rashode ostvarene u 2022. godini a istovremeno su za 11,4% manji od ukupno planiranih rashoda prema usvojenom Finansijskom planu Komisije za 2023. godinu. Ostvareni neto dobitak u 2023. godini iznosio je 29,6 mil. dinara.

Obrazlažući Finansijski plan Komisije za 2025. godinu, predsednik Komisije istakao je da ukupni planirani prihodi za 2025. godinu iznose 203,1 mil. dinara a čine ih sopstveni prihodi od naknada po Pravilniku o tarifi u iznosu od 197,8 mil. dinara i ostali prihodi u iznosu od 5,3 mil. dinara. Ukupni rashodi za 2025. godinu planirani su u iznosu od 192,2 mil. dinara što je za 25,6% više u odnosu na 2024. godinu. U strukturi ukupnih tekućih rashoda, najveći deo čine troškovi za zarade.

**3. Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2025. godinu**

Predsednik Odbora podsetio je članove Odbora da je članom 61. stav 1. Zakona o energetici propisano da Agencija za energetiku Republike Srbije donosi finansijski plan kojim se utvrđuju ukupni prihodi i rashodi Agencije koji su neophodni za obavljanje zakonom propisanih obaveza Agencije, politika zarada zaposlenih u Agenciji kojom se obezbeđuje odgovarajući stručan kadar, kao i rezerva za nepredviđene izdatke. Stavom 2. istog člana propisano je da Agencija samostalno odlučuje o raspodeli sredstava odobrenih finansijskim planom, na način kojim se obezbeđuje sprovođenje nadležnosti utvrđenih Zakonom, kao i da na finansijski plan Agencije saglasnost daje Narodna skupština. U skladu sa navedenim, Agencija je dana 18. oktobra uputila Narodnoj skupštini Finansijski plan za 2025. godinu.

Dejan Popović, predsednik Saveta Agencije, obrazložio je Finansijski plan Agencije za energetiku za 2025.godinu. Ukupno planirani prihodi za 2025. godinu iznose 392,8 mil. dinara i usklađeni su sa planiranim rashodima za 2025. godinu.

Predsednik Agencije istakao je da su u okviru prihoda planirani i prihodi od donacija i refundacija u iznosu od 13,2 mil. dinara a odnose se na uvođenje novog informacionog sistema Agencije (AERSIS) koji se realizuje u okviru programa IPA2018 ,,Podrška Agenciji za energetiku Republike Srbije u prikupljanju i analizi podataka o energetskom tržištu i mrežnoj infrastrukturi”. Takođe, u planiranim rashodima, najveći rast rashoda je na troškovima reprezentacije a nastao je usred planirane proslave jubileja 20 godina rada Agencije.

**4. Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2025. godinu**

Predsednik Odbora Veroljub Arsić podsetio je da je članom 34.st.1.i 3.Zakona o elektronskim medijima propisano da se finansiranje Regulatornog tela za elektronske medije vrši u skladu sa finansijskim planom koji za svaku godinu donosi Savet Regulatora, kao i da je Regulator dužan da predlog finansijskog plana dostavi odboru Narodne skupštine nadležnom za oblast finansija najkasnije do 1. novembra tekuće godine za narednu godinu. U stavu 4. istog člana propisano je da Narodna skupština daje saglasnost na finansijski plan Regulatora. Regulator je 28. oktobra 2024. godine dostavio Odboru za finansije, republički budžet i kontrolu trošenja javnih sredstavaFinansijski plan Regulatornog tela za elektronske medije za 2025. godinu.

Rastko Stefanović, viši ekonomski savetnik u REM-u, ukratko je obrazložio Finansijski plan Regulatornog tela za elektronske medije za 2025.godinu. U uvodnom izlaganju istakao je da je finansijski plan za 2025. godinu urađen u skladu sa izmenama novog Zakona o elektronskim medijima koji je stupio na snagu 4. novembra 2023. godine. Planirani prihodi za 2025.godinu iznose 520,3 mil.dinara i prilagođeni su troškovima regulatora, odnosno planirani su u visini rashoda koji iznose 520,3 mil.dinara. Takođe, ukazao je na činjenicu da Regulatoru i dalje najveći problem predstavlja zakup poslovnog prostora koji za period od 2003.do 2024.godine plaćen u iznosu od oko 2,87 mil.evra.

**5. Davanje saglasnosti na Predlog finansijskog plana Državne revizorske institucije za 2025. godinu i projekcijama 2026. i 2027. godinu**

Predsednik Odbora podsetio je članove da je članom 14. stav 1. tačka 4) Zakona o Državnoj revizorskoj instituciji propisano je da Savet Državne revizorske institucije donosi finansijski plan Institucije. Istim zakonom, u članu 51. stav 2. utvrđena je obaveza Saveta da Predlog finansijskog plana Institucije dostavi nadležnom radnom telu Narodne skupštine na saglasnost. U skladu sa utvrđenom obavezom, predsednik Saveta podneo je Odboru za finansije, republički budžet i kontrolu trošenja javnih sredstava Predlog finansijskog plana Državne revizorske institucije za 2025. godinu, sa projekcijama za 2026. i 2027. godinu, radi davanja saglasnosti.

Predsednik Državne revizorske institucije i generalni državni revizor, Duško Pejović, ukratko je obrazložio Predlog finansijskog plana Državne revizorske institucije za 2025. godinu i projekcijama za 2026. i 2027. godinu.

Ukupna potrebna planirana sredstva za rad Institucije u 2025. godini iznose 1.385.631.000 dinara a obuhvataju potrebe za ukupne rashode u iznosu od 1.363.970.000 dinara i izdatke za nefinansijsku imovinu u iznosu od 21.661.000 dinara. Najveći deo sredstava odnosi se na rashode za zaposlene 91,6 %, na ostale rashode 6,9 % i na izdatke 1,5 % .

Predsednik je ukazao i na problem poslovnog prostora koji ima Državna revizorska institucija. Naglasio je da Institucija planira zapošljavanje jer trenutno ima 333 zaposlena a 431 sistematizovanu poziciju i kada bi zaposlila odnosno popunila sve pozicije, poslovni prostor bi bio ograničen posebno u Beogradu.

**6. Davanje saglasnosti na Predlog izmena finansijskog plana Fiskalnog saveta za 2024. godinu**

**7. Davanje saglasnosti na Predlog finansijskog plana Fiskalnog saveta za 2025. godinu**

Predsednik Odbora Veroljub Arsić podsetio je članove Odbora da je članom 92ć stav 2. Zakona o budžetskom sistemu propisano da se sredstva za rad Fiskalnog saveta obezbeđuju u budžetu Republike Srbije i utvrđuje obaveza članova Fiskalnog saveta da predlog finansijskog plana Fiskalnog saveta dostave nadležnom radnom telu Narodne skupštine na saglasnost.

Fiskalni savet je dana 20. septembra 2024. godine podneo Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog izmena finansijskog plana Fiskalnog saveta za 2024. godinu, a 28. oktobra 2024. godine i Predlog finansijskog plana za 2025. godinu, radi razmatranja i davanja saglasnosti.

Blagoje Paunović, predsednik Fiskalnog saveta, detaljno je obrazložio Predlog finansijskog plana Fiskalnog saveta za 2025. godinu navodeći da su sredstva za rad Fiskalnog saveta planirana u iznosu od 78.923.000 dinara. Najveći deo tih sredstava, oko 53%, odnosi se na plate, dodatke i naknade zaposlenih sa pripadajućim socijalnim doprinosima na teret zaposlenih.

**8. Davanje saglasnosti na Predlog druge izmene finansijskog plana Komisije za kontrolu državne pomoći za 2024. godinu**

**9. Davanje saglasnosti na Predlog finansijskog plana Komisije za kontrolu državne pomoći za 2025. godinu**

Predsednik Odbora podsetio je da je članom 19. st. 1. i 2. Zakona o kontroli državne pomoći propisano je da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost. U skladu sa Zakonom, Komisija je 22. oktobra 2024. godine Odboru dostavila Predlog druge izmene finansijskog plana za 2024. godinu, dok je 17. septembra 2024. godine dostavila i Predlog finansijskog plana za 2025. godinu.

Dragica Jorgović, član Saveta, obrazložila je Predlog druge izmene finansijskog plana Komisije za kontrolu državne pomoći za 2024. godinu i Predlog finansijskog plana Komisije za kontrolu državne pomoći za 2025. godinu.

Druga Izmena finansijskog plana Komisije za 2024. godinu usklađena je sa izmenama i dopunama Zakona o budžetu za 2024. godinu a odnosi se na sredstva koja su neophodna za plate i socijalne doprinose za zaposlene. Istakla je da je finansijski plan za 2025. godinu urađen strogo restriktivno, osim dela koji se odnosi na sredstva za plate iz razloga što je Komisija planirala da u 2025. godini popuni sva sistematizova radna mesta, kao i radna mesta za Savet Komisije.

U diskusiji su učestvovali: Dušan Nikezić, Branko Pavlović, Nenad Mitrović i Veroljub Arsić.

Nakon završetka diskusije, pristupilo se glasanju po tačkama 1. do 9. dnevnog reda pojedinačno.

\*\*\*

**1. tačka**

Odbor je, većinom glasova (10 glasova za, jedan uzdržan, jedan nije glasao) odlučio da, nakon razmatranja Godišnjeg izveštaja o radu Komisije za hartije od vrednosti za 2023. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA GODIŠNjEG IZVEŠTAJA KOMISIJE ZA HARTIJE OD VREDNOSTI ZA 2023. GODINU

1. Prihvata se Godišnji izveštaj Komisije za hartije od vrednosti za 2023. godinu.

2. Ovaj zaključak objaviti u „Službenom glasniku Republike Srbije“.

Za predstavnika predlagača na sednici Narodne skupštine određen je Veroljub Arsić, predsednik Odbora.

**2. tačka**

Odbor je, u skladu sa članom 350. stav 6. Zakona o tržištu kapitala, većinom glasova (10 glasova za, dvoje uzdržanih), usvojio Predlog odluke o davanju saglasnosti na Finansijski plan Komisije za hartije od vrednosti za 2025. godinu koji dostavlja Narodnoj skupštini na razmatranje i usvajanje.

Za predstavnika predlagača na sednici Narodne skupštine određen je Veroljub Arsić, predsednik Odbora.

**3. tačka**

Odbor je, u skladu sa članom 61. stav 2. Zakona o energetici, većinom glasova (10 glasova za, dvoje uzdržanih), usvojio Predlog odluke o davanju saglasnosti na Finansijski plan Agencije za energetiku za 2025. godinu koji dostavlja Narodnoj skupštini na razmatranje i usvajanje.

Za predstavnika predlagača na sednici Narodne skupštine određen je Veroljub Arsić, predsednik Odbora.

**4. tačka**

Odbor je, u skladu sa članom 34. stav 3. Zakona o elektronskim medijima, većinom glasova (devet glasova za, jedan protiv, dvoje uzdržanih) usvojio Predlog odluke o davanju saglasnosti na Finansijski plan Regulatornog tela za elektronske medije za 2025. godinu koji dostavlja Narodnoj skupštini na razmatranje i usvajanje.

Za predstavnika predlagača na sednici Narodne skupštine određen je Veroljub Arsić, predsednik Odbora.

**5. tačka**

Odbor je, u skladu sa članom 51. stav 2. Zakona o Državnoj revizorskoj instituciji, jednoglasno (12 glasova za) doneo

O D L U K U

o davanju saglasnosti na Predlog finansijskog plana

Državne revizorske institucije za 2025. godinu i projekcijama za 2026. i 2027. godinu

DAJE SE SAGLASNOST na Predlog finansijskog plana Državne revizorske institucije za 2025. godinu i projekcijama za 2026. i 2027. godinu (broj: 402-750/24-2 od 11. septembra 2024.godine).

**6. tačka**

Odbor je, u skladu sa članom 92ć stav 2. Zakona o budžetskom sistemu, većinom glasova (11 glasova za, jedan protiv) doneo odluku da da saglasnost na Predlog izmena finansijskog plana Fiskalnog saveta za 2024. godinu, koji je podneo Fiskalni savet (broj: 401-00-00018/12/2023-03 od 20. septembra 2024. godine).

**7. tačka**

Odbor je, u skladu sa članom 92ć stav 2. Zakona o budžetskom sistemu, većinom glasova (11 glasova za, jedan protiv) doneo odluku da da saglasnost na Predlog finansijskog plana Fiskalnog saveta za 2025. godinu, koji je podneo Fiskalni savet (broj: 400-2509/24 od 28. oktobra 2024. godine).

**8. tačka**

Odbor je, u skladu sa članom 19.stav 2. Zakona o kontroli državne pomoći većinom glasova (10 glasova za, 1 protiv, 1 uzdržan), doneo odluku da da saglasnost na Odluku o Drugoj izmeni Finansijskog plana Komisije za kontrolu državne pomoći za 2024. godinu broj 400-1710/23-8 od 22.oktobra 2024.godine, koju je Savet za kontrolu državne pomoći doneo u skladu sa Zakonom o izmenama i dopunama Zakona o budžetu Republike Srbije za 2024.godinu.

**9. tačka**

Odbor je, u skladu sa članom 19.stav 2. Zakona o kontroli državne pomoći većinom glasova (10 glasova za, 1 protiv, 1 uzdržan), doneo odluku da da saglasnost na Predlog Finansijskog plana Komisije za kontrolu državne pomoći za 2025. godinu.

**DESETA TAČKA**: Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći

Predsednik Odbora podsetio je članove Odbora da je članom 27. stav 8. Zakona o Narodnoj skupštini i članom 44. stav 6. Poslovnika Narodne skupštine propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, dok je članom 55. Poslovnika propisan delokrug rada Odbora za finansije, republički budžet i kontrolu trošenja javnih sredstava.

Predsednik Narodne skupštine oglasila je konkurs za izbor tri člana Saveta Komisije u „Službenom glasniku RS“, broj 87/24, dnevnom listu „Politika“, na internet stranici Narodne skupštine, kao i na internet stranici Komisije za kontrolu državne pomoći, 1. novembra 2024. godine, sa rokom od 30 dana za podnošenje prijava.

Sledeći praksu koju je Odbor ustanovio prilikom prvog izbora Saveta Komisije, predsednik predložio je da Odbor odlukom obrazuje Radnu grupu u čijem sastavu bi bili članovi Odbora za finansije, republički budžet i kontrolu trošenja javnih sredstava, sa zadatkom da Radna grupa utvrdi ispunjenost uslova u postupku predlaganja kandidata za izbor tri člana Saveta Komisije za kontrolu državne pomoći. Radnoj grupi će u izvršenju ovog zadatka administrativno-stručnu i tehničku pomoć pružati zaposleni u službi Odbora. Radna grupa počinje sa radom danom donošenja odluke o njenom obrazovanju a završava podnošenjem sveobuhvatnog izveštaja o svom radu Odboru. Takođe, Radna grupa je dužna da o pojedinačnim aktivnostima obaveštava Odbor i svoje predloge podnosi Odboru na usvajanje.

Diskusije po ovoj tački dnevnog reda nije bilo.

Na osnovu člana 27. st. 8. Zakona o Narodnoj skupštini („Službeni glasnik RS“, broj 9/10), člana 44. stav 6. a u vezi sa članom 55. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava je, većinom glasova (11 glasova za,1 nije glasao), doneo

**O D L U K U**

**o obrazovanju Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći**

1. OBRAZUJE SE Radna grupa za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći (u daljem tekstu: *Radna grupa*), u sledećem sastavu:

**Predsednik**:

**-** Živan Bajić

**Članovi**:

- Svetlana Milijić

- Nenad Krstić

- Peđa Mitrović

- Nenad Mitrović

2. Zadatak Radne grupe je da u postupku predlaganja kandidata za izbor tri člana Saveta Komisije za kontrolu državne pomoći (u daljem tekstu: Komisija), po javnom konkursu koji je objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije i Komisije za kontrolu državne pomoći, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu.

3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

4. Radna grupa počinje sa radom danom donošenja odluke a završava podnošenjem izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

5. Ova odluka stupa na snagu danom donošenja.

Sednica je završena u 13,50 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić